ઘણા લોકોમાં એ વાતનો રોષ છે કે સુપ્રીમ કોર્ટ કહે એ મુજબ અમારે અમારા તહેવાર થોડા ઊજવવાના હોય? વાત તો સાચી છે કે તહેવાર ઊજવવા માટે કોઈ નિયમો શા માટે? પરંતુ આજની તારીખમાં જો ભારતમાં એક જ વર્ષમાં છ લાખ લોકો હવાના પ્રદૂષણથી મરતા હોય તો ચોક્કસ જરૂરી છે કે આપણે આ વિશે વિચાર કરવો જ રહ્યો. વળી સુપ્રીમ કોર્ટે ફક્ત હિન્દુઓના તહેવાર પર ફટાકડા ફોડવાની મનાઈ નથી કરી. એટલે રાજકારણીઓની જેમ પૂરી વાત જાણ્યા વગર રીઍક્શન આપવું નહીં. ૩૧ ડિસેમ્બરના ન્યુ યર પર ભારતમાં દિવાળી જેટલા જ ફટાકડા ફૂટવા લાગ્યા છે જેને રોકવા માટે સુપ્રીમ કોર્ટે રાતે ૧૧.૫૫થી ૧૨.૩૦ વાગ્યા સુધીનો સમય જ આપ્યો છે. કુલ ૩૫ મિનિટ સુધી ફટાકડા ફોડી શકાશે. દિવાળી દરમિયાન રાત્રે આઠ વાગ્યાથી દસ વાગ્યા સુધીનો સમય ફટાકડા ફોડવા માટે નિãત કરવામાં આવ્યો છે જે માટે તમિલનાડુ સરકારે એક અરજી કરી હતી કે એમના રાજ્યમાં લોકો દિવાળીની સવારે ફટાકડા ફોડવાને સારું માને છે માટે તેમને સવારે ફટાકડા ફોડવાની પરવાનગી મળે. આ બાબતે સુપ્રીમ કોર્ટે કહ્યું હતું કે રાજ્ય સરકારો પોતાના મુજબ સમયમાં ફેરબદલ કરી શકે છે, પરંતુ સમય બે કલાકથી વધવો ન જોઈએ. આ બે કલાકના નિયમનું સમગ્ર ભારતમાં કડક પાલન થાય તો કદાચ આપણા દેશની હવા શુદ્ધ બને અને એમાં કઈ ફેરફાર થાય. એટલે આ નિયમ બાબતે રોષે ભરાવવાને બદલે એક એવી દિવાળી ઊજવીને ખુશ થાઓ જે કોઈના મૃત્યુનું કારણ નથી બની રહી.